钦定古今图书集成/明伦汇编/交谊典/第072卷 > 《河桥清饯图诗序》陈琛
## 钦定古今图书集成/明伦汇编/交谊典/第072卷 > 《河桥清饯图诗序》陈琛

余尝阅古今英伟奇杰之生，知天地间有至清之气，
周流运转，无处无之。第其积而发之于人也，先后迟
速异耳。周盛时，中原之徐、淮犹以夷梗见征，而吴、楚、
越之在大江以南也，入春秋而夷犹未变。若吾闽与
蜀及岭南、百粤，则又夷之极远而不数者也。迨汉而
唐、而宋，以迄于今，则兹数邦人物之盛何如哉？岂非
天地至清之气，磅礡郁积，至久而始大发欤？余每见
武库副郎陶君汝明之清映秀发，未尝不畏爱向慕，
以为贵州、永宁之山川，亦必有深青浓绿，足诱我穷
岭极源，使不能一日厌者。惜去我远，不得一目，徒按
《志》以想青龙、红崖诸峰，定川、通江诸水，而不知其果
尔生色作气耶？抑犹寥寥淡淡，不改其旧耶？张君世贵，实陶君之乡且戚也。其先由南都入贵，与陶君同，
而其人之雅，则陶君之所尝啧啧焉加叹赏者也。兹
以太学生谒选铨曹，得丞于广信之永丰。将行，陶君
召工绘图，名曰《河桥清饯》，而自为诗，以倡诸士大夫
之来别者，而俾予为序。余曰：“饯必载肉崇酒也，而何
以清云？”然图写至清之景，诗咏至清之趣，而饯之与
所饯者，又皆至清之人，则亦清之甚矣。固不必觞露
豆雪而始可以言清饯也。君行矣，借风扬帆，乘月鸣
橹，自北而之南焉，凌大江之渺茫，以望故乡金陵之
佳丽。而凡江南诸山，若吾武夷之巍然特出者，亦皆
隐隐在目。君能不奋而前，攀而登，寻幽掇芳，以增益
其清之所素有者乎？自清以出，则何官不可为也，而
况于丞乎？何地不可官也，而况于永丰乎？行见永丰
之棠有清阴，而人皆相告以“勿伐矣”，岂有君不负丞，
而丞顾负君也耶？